แบงก์รุมช่วยเอสเอ็มอีฝ่าวิกฤต
กรุงไทยเตรียมเงิน 5,000 ล้าน อุ้มเอสเอ็มอี 4 กลุ่ม ขณะกสิกรไทยหนุนผ่าน บสย.
25 มิ.ย. 2558

กรุงไทยเตรียมเงิน 5,000 ล้าน อุ้มเอสเอ็มอี 4 กลุ่ม ขณะกสิกรไทยหนุนผ่าน บสย.
นายทรงพล ชีวะปัญญาโรจน์ รองกรรมการผู้จัดการใหญ่ ผู้บริหารสายงานบริหารจัดการทางการเงินเพื่อธุรกิจ ธนาคารกรุงไทย เปิดเผยหลังร่วมเป็น 1 ใน 32 องค์กรที่จับมือกับสำนักงานส่งเสริมวิสาหกิจขนาดกลางและขนาดย่อม (สสว.) เพื่อเพิ่มศักยภาพแก่ผู้ประกอบการธุรกิจขนาดกลางและขนาดย่อม (เอสเอ็มอี) ว่า เตรียมวงเงินสินเชื่อหมุนเวียนเบื้องต้น 5,000 ล้านบาท เพื่อสนับสนุนเอสเอ็มอีที่ขาดสภาพคล่อง ยอดขายไม่เกิน 10 ล้านบาท ใน 4 กลุ่มธุรกิจพื้นฐานของประเทศ ได้แก่ เกษตรและอุตสาหกรรมเกษตร ค้าปลีกค้าส่ง ก่อสร้างและวัสดุก่อสร้าง และโลจิสติกส์
อย่างไรก็ดี ธนาคารไม่ได้จับตา เอสเอ็มอีกลุ่มไหนเป็นพิเศษ แต่ขึ้นอยู่กับผู้ประกอบการนั้นๆ จะปรับตัวให้อยู่รอดได้อย่างไร ซึ่งแนว ทางหลักคือการลดต้นทุน ปรับปรุงประสิทธิภาพ ลดค่าใช้จ่าย หรือการสูญเสียที่ไม่จำเป็นและดูวงจรธุรกิจของตัวเองทั้งหมด ว่าสามารถพัฒนาไปด้วยกันได้อย่างไร ซึ่งเชื่อว่าเอสเอ็มอีไทยทรหดพอและสามารถพัฒนาตัวเองให้อยู่รอดได้
ด้าน นายพิภวัตภ์ ภัทรนาวิก ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารสนับสนุนการเข้าถึงเงินทุนของเอสเอ็มอีผ่านการร่วมมือกับบรรษัทประกันสินเชื่ออุตสาหกรรมขนาดย่อม (บสย.) สำหรับเอสเอ็มอีที่มีศักยภาพแต่มีหลักประกันไม่พอ โดย 5 เดือนแรกปล่อยสินเชื่อผ่าน บสย.แล้วกว่า 4,000 ล้านบาท และมั่นใจว่าจะปล่อยได้ 1 หมื่นล้านบาท ตามเป้า 
ตั้งแต่ต้นปีนี้ ธนาคารช่วยเอสเอ็มอีราว 1.2 หมื่นราย วงเงิน 5.3 หมื่นล้านบาท โดย 4 เดือนแรกปล่อยสินเชื่อไป 8 หมื่นล้านบาท เติบโต 3% ทั้งปีตั้งเป้าโต 5-7%
นายศิริเดช เอื้องอุดมสิน รองผู้จัดการใหญ่ ธนาคารกรุงเทพ กล่าวว่า ธนาคารยังคงเป้าสินเชื่อเอสเอ็มอีปีนี้โต 6-8% โดย 5 เดือนแรกเติบโตแล้ว 3% คาดว่าครึ่งปีหลังเอสเอ็มอีจะสดใสขึ้นจากเศรษฐกิจที่ฟื้นตัวบนการลงทุนภาครัฐ